A BIZOTTSÁG HATÁROZATA
(2007. október 4.)
az Albániából importált, emberi fogyasztásra szánt halászati termékekre vonatkozó szükségintézkedésekről
(az értesítés a C(2007) 4482. számú dokumentummal történt)
(EGT-vonatkozású szöveg)
(2007/642/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdésének b) pontjára,
mivel:
(1)
A 178/2002/EK rendelet értelmében abban az esetben, ha nyilvánvaló, hogy a harmadik országból behozott élelmiszer komoly veszélyt jelenthet az emberi egészségre, az állatok egészségére vagy a környezetre, és az érintett tagállamok intézkedéseivel a kockázatot nem lehet megfelelően csökkenteni, meg kell hozni a szükséges intézkedéseket.
(2)
Az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (2), értelmében az élelmiszer-ipari vállalkozóknak biztosítaniuk kell, hogy a halászati termékekben a hisztaminra vonatkozó határértékeket nem lépik túl. Ezeket a határértékeket a mintavételi és vizsgálati módszerekkel együtt az élelmiszerek mikrobiológiai kritériumairól szóló, 2005. november 15-i 2073/2005/EK bizottsági rendelet (3) határozta meg.
(3)
A közelmúltban Albániában végzett közösségi vizsgálatok megmutatták, hogy az albán hatóságok korlátozott kapacitással rendelkeznek a szükséges, különösen a halakban és a halászati termékekben előforduló hisztamin kimutatására irányuló ellenőrzések elvégzéséhez.
(4)
A halászati termékekben a hisztamin rendkívül magas koncentrációja komoly veszélyt jelent az emberi egészségre nézve.
(5)
Helyénvaló közösségi szintű intézkedéseket elfogadni az olyan halászati termékek behozatalára vonatkozóan, amelyek szennyezettek lehetnek, hogy valamennyi tagállamban hatékony és egységes védelmet lehessen biztosítani.
(6)
Az esetlegesen nagy mennyiségű hisztamint tartalmazó halfajokból készült halászati termékek Közösségbe irányuló behozatalát csak abban az esetben lehet engedélyezni, ha a származási helyen bizonyíthatóan rendszeres ellenőrzéseket végeztek el rajtuk annak igazolása céljából, hogy hisztaminkoncentrációjuk nem haladja meg a 2073/2005/EK rendelet által megállapított határértékeket.
(7)
Helyénvaló azonban ideiglenesen engedélyezni olyan szállítmányok behozatalát, amelyeket nem kísérik a származási helyen végzett ellenőrzések eredményei, amennyiben a tagállamok biztosítják, hogy ezeken a szállítmányokon érkezéskor a közösségi határon elvégzik a megfelelő ellenőrzéseket annak igazolása céljából, hogy hisztaminkoncentrációjuk nem haladja meg a 2073/2005/EK rendelet által megállapított határértékeket. Ez az ideiglenes engedélyezés arra az időtartamra korlátozódik, amely során az albán hatóságok ki tudják építeni saját ellenőrzési kapacitásukat.
(8)
A 178/2002/EK rendelet létrehozza az élelmiszerekre és takarmányokra vonatkozó sürgősségi riasztórendszert, amelyet a 97/78/EK tanácsi irányelv (4) 22. cikkének (2) bekezdésében előírt kölcsönös tájékoztatási követelmény teljesítése céljából alkalmazni kell. Ezenkívül a tagállamoknak időszaki jelentésekben folyamatosan tájékoztatniuk kell a Bizottságot az Albániából érkező halászati termékeket tartalmazó szállítmányok tekintetében végrehajtott hatósági ellenőrzések valamennyi vizsgálati eredményéről.
(9)
Ezt a határozatot az Albánia által nyújtott biztosítékok és a tagállamok által elvégzett vizsgálatok eredményei alapján felül kell vizsgálni.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Hatály
Ezt a határozatot az Albániából importált, emberi fogyasztásra szánt, a makrahalfélék, heringfélék, aranymakrélafélék, kékhalfélék és makrélacsukafélék (Scombridae, Clupeidae, Coryfenidae, Pomatomidae és Scombresosidae) családjába tartozó halakból készült halászati termékekre kell alkalmazni.
2. cikk
A hisztaminkoncentrációt mérő analitikai vizsgálatok
(1) A tagállamok csak akkor engedélyezik az 1. cikkben említett termékek Közösségbe történő behozatalát, ha a berakodás előtt Albániában vagy egy külföldi akkreditált laboratóriumban elvégzett, a hisztaminkoncentrációt mérő analitikai vizsgálat eredményei kísérik őket, amelyek kimutatják, hogy a hisztaminkoncentráció a 2073/2005/EK rendelet által meghatározott határértékek alatt van. Ezeket a vizsgálatokat a 2073/2005/EK rendeletben említett mintavételi és vizsgálati módszer szerint kell elvégezni.
(2) Az (1) bekezdéstől eltérve a tagállamok engedélyezik az 1. cikkben említett olyan termékek behozatalát, amelyeket nem kísérik az (1) bekezdésben említett analitikai vizsgálat eredményei, amennyiben az importáló tagállam biztosítja, hogy e termékek minden szállítmányán elvégzik a vizsgálatokat annak igazolása céljából, hogy hisztaminkoncemtrációjuk a 2073/2005/EK rendelet által megállapított határértékek alatt van. Ezeket a vizsgálatokat a 2073/2005/EK rendeletben említett mintavételi és vizsgálati módszer szerint kell elvégezni. Az illetékes hatóság az érintett szállítmányt a követelmények teljesítéséig hatósági zárolás alá helyezi.
3. cikk
Jelentések
A tagállamok haladéktalanul értesítik a Bizottságot, amennyiben a 2. cikk (2) bekezdése szerint elvégzett vizsgálatok a 2073/2005/EK rendelet által a halászati termékekre vonatkozóan megállapított határértékeket meghaladó hisztaminkoncentrációt mutatnak ki.
A tagállamok jelentést nyújtanak be a Bizottságnak valamennyi vizsgálatról, amelyet a 2. cikk (2) bekezdése szerint végeztek el.
A tagállamok ezen információk és jelentések benyújtására a 178/2002/EK rendelet által létrehozott, élelmiszerekre és takarmányokra vonatkozó sürgősségi riasztórendszert használják.
4. cikk
A költségek felszámítása
Az e határozat alkalmazásával összefüggésben felmerülő valamennyi költség a feladót, a címzettet vagy valamelyikük meghatalmazottját terheli.
5. cikk
Megfelelés
A tagállamok haladéktalanul tájékoztatják a Bizottságot az e határozatnak való megfelelés érdekében hozott intézkedésekről.
6. cikk
Alkalmazási időszak
Ezt a határozatot az albán illetékes hatóság által nyújtott információk és biztosítékok - és szükség esetén a közösségi szakértők által végrehajtott helyszíni ellenőrzés eredményei - alapján kell felülvizsgálni.
7. cikk
Címzettek
Ennek a határozatnak a tagállamok a címzettjei.
Kelt Brüsszelben, 2007. október 4-én.